༄༅། །གཙང་རོང་གཏེར་གསར་བླ་མ་ཞི་དྲག་གཉིས་ཀྱི་གཏེར་སྲུང་
མཆོད་པའི་འཕྲིན་ལས་བཞུགས་སོ། །
༄༅༄༅། །སྐུ་གསུམ་རིགས་འདུས་འཆི་མེད་ཚེ་ཡི་ལྷ། །འཕྲིན་ལས་དྲག་པོ་ཀརྨ་གུ་
རུ་ལ། །གུས་པས་བཏུད་ནས་གང་དེའི་ཟབ་ཆོས་ཀྱི། །གཏེར་སྲུང་མཆོད་པའི་རིམ་
པ་འདྲི་བར་བྱ། །དེའང་སྐུ་གསུམ་རིགས་འདུས་མཚོ་སྐྱེས་རྡོ་རྗེ་དང༌། ཀརྨ་གུ་རུ་
གཉིས་ཀྱི་གཏེར་སྲུང་མཆོད་ཐབས་གཏེར་སྟོན་རིན་པོ་ཆེའི་དུས་ཅུང་ཟད་སྦ་ཚུལ་
གནང་བ་རྒྱུན་འབྱམས་སུ་སོང་བའི་ཡི་གེ་སོགས་ཁ་གསལ་མི་འདུག་རུང༌། ཀརྨ་གུ་
རུ་བསྒྲུབ་པར་འཚུབ་ཆའི་རྣམ་པའང་ཐོ་རེ་ཡོང་འདུག་པ། རིགས་འཛིན་ངག་གི་
དབང་པོ་ཡན་ཆད་དུ་སྲུང་མ་ཚོར་ཚོགས་དང་བཅས་ཏེ་མཆོད་པ་མཛད་པ་རྗེས་
འཇུག་རྣམས་ཀྱིས་མ་ངེས་པའི་མཆོད་གཏོར་ཆད་སྐྱོན་དུ་འདུག་པས་ཁམ་བུ་ལུང་
གི་རོང་བཙན་ཁ་བ་དཀར་པོ་དང༌། ཀླུ་མོ་ལྕམ་མོ་འབུམ་བཟའ་གཉིས་ལ་གཏོར་
བསྔོས་བྱ་དགོས་གསུང་བ་རྗེ་བླ་མ་པདྨ་དབང་གི་ཞལ་ལས་ཐོས་ཤིང་། ལྷང་ལྷང་གི་
བདུད་ལ་གཏོར་མ་ཆད་ན་འཚུབ་ཡོང་བ་ཁོ་བོས་དངོས་སུ་གྲུབ་པས། བདུད་བཙན་
ཀླུ་གསུམ་གྱི་མཆོད་གཏོར་འབུལ་བར་བྱེད་པ་ལ། བདུད་ལ་བདུད་བཤོས་ནག་པོ་
ཟླུམ་པོ་རྩེ་མོ་ཅུང་ཟད་བཀུག་པ། རོང་བཙན་ལ་བཤོས་ཟུར་གསུམ་དམར་པོ། ཀླུ་
ལ་(༢ན)ཀླུ་གཏོར་དཀར་པོ་སྦྲུལ་གྱིས་འཁྱུད་པ། གསུམ་ག་ལ་མཐེབ་སྐྱུས་བསྐོར་བ་
མཆོད་པ་སོགས་བཤམས་ཏེ་བྱིན་གྱིས་རློབ་པ་ནི། ཐུགས་ལས་འཕྲོས་པའི་རཾ་ཡཾ་ཁཾ་
གསུམ་གྱིས། །མཆོད་གཏོར་རྣམས་ཀྱི་མ་དག་བསྲེགས་གཏོར་བཀྲུས། །ཨ་དང་ཨོཾ་
ལས་བྷནྡྷ་རིན་ཆེན་སྣོད། །ཤ་ཁྲག་དང་ནི་བདུད་རྩི་ཀླུ་སྨན་གྱུར། །ཨོཾ་ཨཱཿཧཱུཾ། སྤྱན་
འདྲེན་པ་ནི། ལྷང་ལྷང་མཚམས་ཕུག་གནས་དང་ཁམ་བུ་ལུང་། །གནས་ཆོས་སྲུང་
བར་ཨྱོན་ཆེན་པོ་ཡི། །སྤྱན་སྔར་ཁས་བླངས་བདུད་བཙན་ཀླུ་གསུམ་པོ། །ཐོགས་པ་
317

རྒྱལ་དབང་ལྔ་པ་ངག་དབང་བློ་བཟང་རྒྱ་མཚོའི་གསུང་འབུམ། ནང་མ་༼ང༽
མེད་པར་གནས་འདིར་ད་ཚུར་སྤྱོན། །རུ་ཏྲ་དུ་ཤུ་པ་ཙ་ནཱ་ག་ཕུ ས་པ་རི་ཝཱ་ར་
ས་མཱ་ཛཿ མཆོད་གཏོཪ་འབུལ་བ་ནི། ཁྲག་གི་ཨཉྙཾ་དབང་པོའི་མེ་ཏོག་དང༌། །ཤ་
ཆེན་དུད་པ་ཚིལ་ཆེན་སྣང་གསལ་འབར། །མཁྲིས་པའི་དྲི་ཆབ་ཤ་རུས་ཞལ་ཟས་
སྤུངས། །རྐང་གླིང་ཐོད་རྔ་སིལ་སྙན་རོལ་མོའི་ཚོགས། །བཙན་རྟ་དམར་པོ་བདུད་
ཀྱི་རྟ་ནག་པོ། །སྒ་སྲབ་ཆས་མཛེས་གོ་མཚོན་དར་ནག་གོས། །སྨན་རཀ་གཏོར་
མ་ཕྱི་ནང་ཚོགས་མཆོད་ཀྱིས། །སྟོབས་ལྡན་བདུད་བཙན་གཉིས་ཀྱི་ཐུགས་དམ་
བསྐང་། །རྩི་སྨན་དྲི་ལྡན་མཆོད་ཡོན་མེ་ཏོག་བཀྲ། །ཙན་(༢བ)དན་ཛཱ་ཏི་སྤོས་དཀར་
དུད་སྤྲིན་འཁྲིགས། །ཤེལ་སོགས་སྣང་གསལ་ཀླུ་སྨན་དྲི་ཆབ་དང་། །རོ་བརྒྱའི་
ཞལ་ཟས་སྙན་པའི་སྒྲ་དབྱངས་འཁྲོལ། །དར་ཟབ་རིན་ཆེན་སྐྱེད་ཚལ་ནགས་སྨན་
ལྗོངས། །ཆུ་ཀླུང་མཚོ་དང་རུས་སྦལ་རྒྱན་གྱིས་མཛེས། །དཀར་གསུམ་མངར་གསུམ་
སྦྱར་བའི་ཚོགས་གཏོར་གྱིས། །ཀླུ་ཆེན་ལྕམ་མོ་འབུམ་བཟའི་ཐུགས་དམ་བསྐང་། །ཨོཾ་
རུ་དྲ་དུ་རཱ་ཙ་ས་པ་རི་ཝཱ་ར་མ་ཧཱ་བ་ལིཾ་ཏ་ཁ་རཾ་ཁཱ་ཧི། ལན་གསུམ་དང་། གོང་གི་
སྔགས་གཤམ་དུ། མ་ཧཱ་པཉྩ་དང་རཀྟའང་སྦྱར་ཏེ་འབུལ། བཙན་ལ། ཨཱོྃ་ཤུ་ལ་ཙ་རཱ་
ཙ་སོགས་ཀྱིས་སྨན་རཀ་གཏོར་གསུམ་དང་། ཀླུ་ལ་ནཱ་ག་ཕུ རཱ་ཙས་གཏོར་མ་འབུལ།
མཐིང་ནག་མི་བསྲུན་བདུད་ཀྱི་གཙོ། །དར་ནག་བ་དན་ཞགས་པ་འཛིན། །མཐིང་
ནག་གོས་གྱོན་རྟ་ནག་བཅིབས། །བསྟོད་དོ་བཅོལ་བའི་འཕྲིན་ལས་མཛོད། །སྲོག་
གི་གཤེད་པོ་བཙན་རྒོད་ཆེ། །མདུང་དམར་ཞགས་འཛིན་རྟ་དམར་ཞོན། །བསེ་
ཁྲབ་བསེ་རྨོག་གྱོན་ཞིང་རྔམས། །བསྟོད་དོ་བཅོལ་བའི་འཕྲིན་ལས་མཛོད། །ཀླུ་མོ་
དཀར་སྔོ་རུས་སྦལ་བཅིབས། །དར་གྱི་ན་བཟའ་མཛེས་པར་གསོལ། །རིན་ཆེན་ནོར་
བུ་བུམ་པ་འཛིན། །བསྟོད་དོ་བཅོལ་བའི་འཕྲིན་ལས་མཛོད། །བཛྲ་མུ ས་གཤེགས་
སུ་གསོལ། གཙང་རོང་གཏེར་གསར་བླ་མ་ཞི་དྲག་གཉིས་ཀྱི་གཏེར་སྲུང་མཆོད་པའི་
འཕྲིན་ལས་འདི་ནི། ཞང་སྣ་ནམ་པ་རྡོ་རྗེ་བདུད་འཇོམས་ཀྱི་སྤྲུལ་པའི་ཟློས་གར་བློ་
བཟང་པདྨ་འཕྲིན་ལས་ཀྱི་གསུང་གིས་བསྐུལ་བ་དང་དུ་བླངས་ཏེ་ཟ་ཧོར་གྱི་སྔགས་
སྨྱོན་ཟིལ་གནོན་དྲག་རྩལ་གྱིས་དགའ་ལྡན་ཕོ་བྲང་དུ་སྦྱར། །སརྦ་མངྒ་ལཾ།། །།
318